ความเชื่อมั่นอุตสาหกรรมทรุด ดัชนีต่ำสุดรอบ 28 เดือน-ยอดขายรถดิ่งลง 41%
ส.อ.ท.เผยความเชื่อมั่นอุตฯต่ำสุดรอบ 28 เดือน ชี้ยอดขายรถ มี.ค. ดิ่งเหลือแค่ 6 หมื่นคัน ลดลง 41% จ่อปรับยอดผลิตเหลือ 1 ล้านคันนายสุพันธุ์ มงคลสุธี ประธานสภาอุตสาหกรรมแห่งประเทศไทย (ส.อ.ท.) เปิดเผยว่าผลสำรวจดัชนีความเชื่อมั่นภาคอุตสาหกรรมเดือน มี.ค.ที่ผ่านมา อยู่ที่ระดับ 88.0 ปรับตัวลดลงจากระดับ 90.2 ในเดือน ก.พ. โดยค่าดัชนีฯต่ำสุดในรอบ 28 เดือน นับตั้งแต่เดือน ธ.ค. 2560 อัตราการลดลงของตัวเลขดัชนีฯยังพบว่าเป็นการปรับลดของทุกขนาดอุตสาหกรรม ทั้งรายเล็ก รายกลาง และรายใหญ่ และเป็นการปรับลดลงทุกภูมิภาค เป็นปรากฏการณ์ที่ไม่ได้เกิดบ่อยนัก โดยสาเหตุหลักมาจากการแพร่ระบาดของไวรัสโควิด-19 ทำให้ภาครัฐประกาศปิดห้างสรรพสินค้า ร้านค้า และสถานที่ต่างๆ รวมทั้งการประกาศใช้ พระราชกำหนด (พ.ร.ก.) บริหารราชการในสถานการณ์ฉุกเฉิน เพื่อเพิ่มความเข้มงวดในการควบคุมการแพร่ระบาดในประเทศ ส่งผลกระทบต่อกิจกรรมทางเศรษฐกิจภายในประเทศลดลงต่อเนื่อง ทั้งการบริโภคสินค้าและบริการผลกระทบจากโควิด-19 และ พ.ร.ก.ฉุกเฉิน ทำให้ภาคธุรกิจประสบปัญหาในการดำเนินกิจการ อาทิ การผลิตและการจำหน่ายสินค้าลดลงรวมทั้งการขนส่งสินค้าและวัตถุดิบมีความล่าช้า ขณะเดียวกันปัญหาภัยแล้งที่รุนแรงขึ้นทำให้เกิดปัญหาขาดแคลนวัตถุดิบในอุตสาหกรรมแปรรูปสินค้าเกษตร และส่งผลให้กำลังซื้อในภาคเกษตรลดลง คาดว่าเดือนเมษายนนี้ซึ่งจะเป็นช่วงเวลาที่ พ.ร.ก.ฉุกเฉินมีผลบังคับใช้ตลอดทั้งเดือน จะทำให้ความเชื่อมั่นยิ่งลดต่ำลงอีก เพราะดัชนีคาดการณ์ 3 เดือนข้างหน้าล่าสุดปรับเหลือระดับ 96.0 ต่ำสุดในรอบ 10 ปีขณะเดียวกัน ผู้ประกอบการ 67.3% ยังกังวลเกี่ยวกับสภาวะเศรษฐกิจโลกเพิ่มขึ้น เนื่องจากผู้ประกอบการกังวลเกี่ยวกับเศรษฐกิจประเทศคู่ค้าที่อาจได้รับผลกระทบจากการระบาดของ ไวรัสโควิด-19 ที่ขยายวงกว้างไปทั่วโลก ส่งผล ให้คำสั่งซื้อต่างประเทศลดลง และผู้ประกอบการ 49.3% มีความกังวลเกี่ยวกับสถานการณ์ทางการเมืองในประเทศเพิ่มขึ้น เนื่องจากผู้ประกอบการกังวลเกี่ยวกับการออกมาตรการช่วยเหลือผู้ประกอบการ ที่ได้รับผลกระทบจากการระบาดของไวรัสโควิด-19สำหรับขณะที่ข้อเสนอแนะต่อภาครัฐที่ส.อ.ท.ต้องการให้นำไปพิจารณาหาทางช่วยเหลือภาคเอกชน ประกอบด้วย ให้ผู้ประกอบการนำค่าใช้จ่ายในการป้องกันการระบาดของไวรัสโควิด-19 มาหักภาษีได้ เสนอให้ภาครัฐสนับสนุนอี-คอมเมิร์ซแพลตฟอร์มของประเทศ เพื่อรองรับพฤติกรรมใหม่ของผู้บริโภค ภายหลังการแพร่ ระบาดของไวรัสโควิด-19 และการจัดซื้อจัดจ้างของภาครัฐให้สนับสนุนการซื้อสินค้าจากผู้ผลิตในประเทศ (เมด อิน ไทยแลนด์)นอกจากนี้ เพื่อเยียวยาและฟื้นฟูภาคอุตสาหกรรม ส.อ.ท.ได้ตั้งคณะกรรมการบริหารสถานการณ์โควิด-19 ภาคอุตสาหกรรม มีตนเป็นประธานและมีอนุกรรมการ 7 ชุด ประกอบด้วย ชุดภาษีและการเงิน ชุดแรงงาน ชุดโลจิสติกส์ ชุดป้องกันการระบาด ชุดสนับสนุนสมาชิก ชุดประชาสัมพันธ์ ชุดฟื้นฟูหลังโควิด และเตรียมตั้งชุดอีคอมเมิร์ซนายสุรพงษ์ ไพสิฐพัฒนพงษ์ โฆษกกลุ่มอุตสาหกรรมยานยนต์ ส.อ.ท. กล่าวว่า การผลิตจำนวนรถยนต์ทั้งหมดที่ผลิตได้ในเดือน มี.ค.ที่ผ่านมา มีจำนวน 146812 คัน ลดลงจากเดือน มี.ค.2562 คิดเป็น 26.16% ขณะที่จำนวนรถยนต์ที่ผลิตได้ในเดือน ม.ค.-มี.ค.ที่ผ่านมา มีจำนวน 453682 คัน ลดลงจากช่วงเดียวกันของปีที่ผ่านมา คิดเป็น 19.2% ขณะที่ยอดขายรถยนต์เหลือเพียง 60105 คัน ลดลง 41.74% จากผลกระทบของการแพร่ระบาดของไวรัสโควิด-19 และ 3 เดือนแรกของปีนี้ มียอดขาย 200064 คัน ลดลง 24.09% ขณะที่การส่งออกรถยนต์สำเร็จรูป 89795 คัน ลดลง 23.71% ลดลงในตลาดเอเชีย โอเชียเนีย ออสเตรเลียและนิวซีแลนด์ และยุโรป เนื่องจากเศรษฐกิจของประเทศคู่ค้าชะลอตัวลง รวมถึงผลกระทบจากโควิด-19 และช่วง 3 เดือน ส่งออกรถยนต์สำเร็จรูป 250281 คันทั้งนี้ จากสถานการณ์ดังกล่าวทำให้กลุ่มอุตสาหกรรมยานยนต์เตรียมปรับลดเป้าหมายการผลิตรถยนต์จาก 2 ล้านคัน เหลือเพียง 1-1.4 ล้านคัน หากสถานการณ์โควิด-19 ยืดเยื้อถึงเดือน มิ.ย.นี้ โดยเป้าหมายผลิตจะลดลง 30% เหลือ 1.4 ล้านคัน แบ่งเป็นขายในประเทศ 700000คัน ส่งออก 700000 คัน แต่หากสถานการณ์ยืดเยื้อถึงกันยายนจะลดลง 50% อยู่ที่ 1 ล้านคัน แบ่งเป็นขายในประเทศ 500000 คัน ส่งออก 500000คัน โดยปัจจุบันค่ายรถยนต์ต่างหยุดผลิตชั่วคราว เพื่อบรรเทาผลกระทบจากสถานการณ์ปัจจุบันผู้ผลิตแต่ละค่ายได้พยายามรักษาระดับการจ้างงานไว้อยู่ ไม่มีการเลิกจ้าง จึงต้องติดตามว่าจะสามารถกลับมาผลิตได้ตามปกติเมื่อใด รวมถึงสถานการณ์โควิด-19 จะสิ้นสุดเมื่อใดเป็นสำคัญ หากยืดเยื้อและต้องปิดนานถึงกันยายน อาจเลิกจ้างชั่วคราวได้เช่นกัน ซึ่งแผนธุรกิจแต่ละรายคงจะต่างกันไป โดยปัญหาดังกล่าวจะกระทบต่อเนื่องไปยังผู้ผลิตชิ้นส่วนยานยนต์ด้วย ซึ่งปัจจุบันแรงงานในระบบอุตสาหกรรมยานยนต์และชิ้นส่วนมีประมาณ 750000 คน (ไม่รวมพนักงานอื่นๆ อาทิ โชว์รูม ช่างซ่อม) ยอมรับสถานการณ์นี้หนักกว่าต้มยำกุ้ง.
ส.อ.ท.เผยความเชื่อมั่นอุตฯต่ำสุดรอบ 28 เดือน ชี้ยอดขายรถ มี.ค. ดิ่งเหลือแค่ 6 หมื่นคัน ลดลง 41% จ่อปรับยอดผลิตเหลือ 1 ล้านคัน
ดัชนีความเชื่อมั่นภาคอุตสาหกรรม,โควิด-19,ผลกระทบโควิด-19,อุตสาหกรรม,เยียวยาและฟื้นฟูภาคอุตสาหกรรม,อุตสาหกรรมยานยนต์,ข่าววันนี้